               COMISIA EUROPEANĂ
            Bruxelles, 6.8.2019
            COM(2019) 364 final
            2019/0166(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări referitoare la prelungirea planului de acțiune UE-Maroc pentru punerea în aplicare a statutului avansat (2013-2018)

               EXPUNERE DE MOTIVE

               1.Obiectul propunerii

               Prezenta propunere se referă la decizia privind poziția care urmează să fie adoptată, în numele Uniunii, în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „Acordul” sau „Acordul euromediteraneean”), în perspectiva adoptării preconizate a recomandării de prelungire cu doi ani (2019 și 2020) a planului de acțiune UE-Maroc pentru punerea în aplicare a statutului avansat (2013-2018).

               2.Contextul propunerii

               2.1.Acordul euro-mediteraneean

               Obiectivele Acordului euro-mediteraneean sunt:

               ·să ofere un cadru adecvat pentru dialogul politic dintre părți, care să permită consolidarea relațiilor dintre acestea în toate domeniile pe care le consideră relevante pentru acest dialog;

               ·să stabilească condițiile necesare pentru liberalizarea treptată a schimburilor comerciale cu bunuri, servicii și capitaluri;

               ·să încurajeze integrarea maghrebiană prin promovarea schimburilor și a cooperării dintre Maroc și țările din regiune;

               ·să extindă schimburile și să asigure dezvoltarea relațiilor economice și sociale între părți, în special prin dialog și cooperare, astfel încât să stimuleze dezvoltarea și prosperitatea Marocului și a populației sale;

               ·să promoveze cooperarea în domeniul economic, social, cultural, financiar, în domeniul cercetării științifice și al inovării.

               Acordul a intrat în vigoare la 1 martie 2000.

               2.2. Consiliul de asociere

               Consiliul de asociere instituit prin Acordul euro-mediteraneean este alcătuit din membri ai Consiliului Uniunii Europene și membri ai Comisiei Europene, pe de o parte, și din membri ai guvernului Regatului Maroc, pe de altă parte. În vederea realizării obiectivelor acordului, Consiliul de asociere este împuternicit să ia decizii și poate, de asemenea, să formuleze recomandări utile. Deciziile și recomandările sunt adoptate prin acordul părților.

               2.3.Actul avut în vedere de Consiliul de asociere

               Printr-un schimb de scrisori, Consiliul de asociere trebuie să adopte o recomandare privind prelungirea planului de acțiune UE-Maroc pentru punerea în aplicare a statutului avansat (2013-2018) („actul avut în vedere”).

               Obiectivul actului avut în vedere este prelungirea cu doi ani (2019 și 2020) a perioadei de valabilitate a planului de acțiune UE-Maroc pentru punerea în aplicare a statutului avansat (2013-2018). Această prelungire va permite asigurarea continuității punerii în aplicare a statutului avansat al Marocului.

               3.Poziția care urmează să fie adoptată în numele Uniunii

               Poziția care urmează să fie adoptată de Uniunea Europeană în cadrul Consiliului de asociere instituit prin Acordul euro-mediteraneean cu privire la adoptarea unei recomandări privind prelungirea cu doi ani (2019 și 2020) a planului de acțiune UE-Maroc pentru punerea în aplicare a statutului avansat (2013-2018) se bazează pe textul planului de acțiune anexat la prezenta decizie.

               Ambele părți au confirmat în mod repetat bogăția și forța relațiilor dintre Uniunea Europeană și Maroc și angajamentul lor deplin față de dezvoltarea continuă, în toate domeniile de interes reciproc, a acestor relații.

               În contextul politic actual, prelungirea planului de acțiune 2013-2018 va forma baza cooperării UE-Maroc pentru anii 2019 și 2020 și va permite începerea negocierilor pentru a stabili orientările și noile tematici prioritare ale relațiilor UE-Maroc în următorii ani.

               Prelungirea planului de acțiune este, prin urmare, în interesul Uniunii Europene.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Această noțiune include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea în acest caz

               Consiliul de asociere este un organism creat printr-un acord, și anume prin Acordul euromediteraneean.

               Actul pe care Consiliul de asociere este invitat să îl adopte este un act cu efecte juridice.

               Actul avut în vedere are efecte juridice întrucât perioada de valabilitate a planului de acțiune UE-Maroc pentru punerea în aplicare a statutului avansat (2013-2018) va fi prelungită cu doi ani, adică până la sfârșitul anului 2020.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat drept obiectivul sau elementul principal, iar celălalt obiectiv sau element are un caracter accesoriu, decizia în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în acest caz

               Obiectivul și conținutul actului avut în vedere se referă în principal la asocierea cu o țară terță.

               Prin urmare, temeiul juridic material al deciziei propuse este articolul 217 din TFUE.

               4.3.Concluzie

               Temeiul juridic al propunerii de decizie este articolul 217 coroborat cu articolul 218 alineatul (9) din TFUE.

               5.Publicarea actului avut în vedere

               Întrucât Consiliul de asociere va modifica perioada de aplicare a planului de acțiune, este oportun ca acesta să fie publicat în Jurnalul Oficial al Uniunii Europene după ce va fi adoptat.

               2019/0166 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări referitoare la prelungirea planului de acțiune UE-Maroc pentru punerea în aplicare a statutului avansat (2013-2018)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „Acordul”) a intrat în vigoare la 1 martie 2000.

               (2)În temeiul articolului 80 din acord, Consiliul de asociere este împuternicit să formuleze recomandări.

               (3)Printr-un schimb de scrisori, Consiliul de asociere trebuie să adopte o recomandare privind prelungirea planului de acțiune UE-Maroc pentru punerea în aplicare a statutului avansat (2013-2018).

               (4)Este oportun să se stabilească poziția care urmează să fie adoptată, în numele Uniunii, în cadrul Consiliului de asociere, întrucât decizia are caracter obligatoriu pentru Uniune.

               (5)Prelungirea planului de acțiune 2013-2018 va forma baza relațiilor de cooperare UEMaroc pentru anii 2019 și 2020 și va permite stabilirea noilor tematici prioritare ale relațiilor UE-Maroc în următorii ani,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări referitoare la prelungirea cu doi ani (2019 și 2020) a planului de acțiune UE-Maroc pentru punerea în aplicare a statutului avansat (20132018) se bazează pe textul anexat la prezenta decizie.

               Articolul 2

               Prezenta decizie se adresează Comisiei și Înaltului Reprezentant al Uniunii pentru afaceri externe și politica de securitate.

               Adoptată la Bruxelles,

                     Pentru Consiliu,

                     Președintele

                     (1)

                        Hotărârea Curții de Justiție din 7 octombrie 2014 în cauza C-399/12, Germania/Consiliul (OIV), ECLI:EU:C:2014:2258, punctele 61-64.

    ---documentbreak---

               COMISIA EUROPEANĂ
            Bruxelles, 6.8.2019
            COM(2019) 364 final
            ANEXĂ
            la
            Propunerea de decizie a Consiliului
            privind poziția care urmează să fie adoptată, în numele Uniunii Europene, în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări referitoare la prelungirea planului de acțiune UE-Maroc pentru punerea în aplicare a statutului avansat (2013-2018)

               ANEXĂ

               RECOMANDAREA NR. 01/2019 A CONSILIULUI DE ASOCIERE UE-MAROC

               de aprobare a prelungirii cu doi ani a planului de acțiune UE-Maroc pentru punerea în aplicare a statutului avansat (2013-2018)

               CONSILIUL DE ASOCIERE UE-MAROC,

               având în vedere Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „Acordul euro-mediteraneean”),

               întrucât:

               (1)Acordul euro-mediteraneean a intrat în vigoare la 1 martie 2000.

               (2)Articolul 80 din Acordul euro-mediteraneean împuternicește Consiliul de asociere să formuleze recomandările pe care le consideră potrivite pentru îndeplinirea obiectivelor acordului.

               (3)În conformitate cu articolul 90 din Acordul euro-mediteraneean, părțile adoptă toate măsurile generale sau specifice necesare îndeplinirii obligațiilor care le revin în temeiul acordului și se asigură că obiectivele stabilite în acord sunt îndeplinite.

               (4)Articolul 10 din regulamentul de procedură al Consiliului de asociere prevede posibilitatea formulării de recomandări între reuniuni, prin procedură scrisă.

               (5)Prelungirea planului de acțiune 2013-2018 va forma baza relațiilor UE-Maroc pentru anii 2019 și 2020 și va permite stabilirea noilor tematici prioritare ale relațiilor UEMaroc în următorii ani,

               DECIDE:

               Articolul 1

               Prin procedură scrisă, Consiliul de asociere decide prelungirea cu doi ani a planului de acțiune UE-Maroc pentru punerea în aplicare a statutului avansat (2013-2018).

               Adoptată la xx, [... 2019].

                  Pentru Consiliul de asociere UE-Maroc,

                  Președintele

                  ***